Bloemfontein-lughawe se naam verander | Maroela Media
Bloemfontein-lughawe se naam verander
Bloemfontein Internasionale Lughawe
President Jacob Zuma het Donderdag by ŉ geleentheid amptelik Bloemfontein Internasionale Lughawe se naamsverandering onthul.
Die lughawe sal voortaan as die Bram Fischer Internasionale Lughawe bekendstaan.
Die gaste het onder ŉ groot wit tent in die parkeerarea langs die gebou saamgedrom om skuiling teen die reën te soek. Zuma het saam met Ace Magashule, premier van die Vrystaat, by die geleentheid opgedaag. Thabo Manyoni, uitvoerende burgemeester van Mangaung metro, het die president by Mangaung verwelkom.
Manyoni het ook die Fischer-gesin verwelkom en die rol wat Bram Fischer as ŉ “reus van Afrika” gespeel het, erken.
Fischer het oud-president Nelson Mandela en ander tydens die versetveldtog in die apartheidsjare verdedig en het later ook die verdediging by die Rivonia-hofsaak gelei. Hy het ook die krediet ontvang dat hy hulle van die doodstraf gespaar het.
OFM berig intussen dat die 8m-hoë standbeeld van Madiba, wat deur plaaslike sakeman Freddie Kenney geskenk is, later Donderdag op Naval Hill onthul sal word. Dié standbeeld is die grootste van Mandela tot nog toe. Dit is groter as die een by Nelson Mandela-plein in Johannesburg en die een in Londen se parlement-plein.
Foto: OFM www.ofm.co.za